वॉशिंगटन : इस समय जबकि प्रथम विश्‍वयुद्ध के 100 साल पूरे होने के मौके पर फ्रांस में कार्यक्रम आयोजित हो रहे हैं फ्रांसीसी राष्‍ट्रपति इमैनुअल मैक्रों के उस सुझाव जिसमे उन्‍होंने सच्‍ची यूरोपीय सेना की बात कही थी अमेरिकी राष्ट्रपति डोनाल्ड ट्रंप ने मैक्रों को आड़े हाथ लेते हुए इसे ‘बहुत अपमानजनक’ करार दिया है। कार्यक्रम में शिरकत करने पहुंचे ट्रंप ने शनिवार को कहा कि यूरोप को पहले उत्तरी अटलांटिक संधि संगठन (नाटो) पर होने वाले खर्च के अपने ‘वाजिब हिस्से’ का भुगतान करना चाहिए। ट्रंप ने ट्वीट में कहा, ‘फ्रांस के राष्ट्रपति मैक्रों ने अभी सुझाव दिया है कि अमेरिका, चीन एवं रूस से अपनी रक्षा के लिए यूरोप को अपनी अलग सेना बनानी चाहिए। बहुत अपमानजनक। लेकिन शायद यूरोप को पहले नाटो, जिसे अमेरिका काफी सब्सिडी देता है, में अपने वाजिब हिस्से का भुगतान करना चाहिए।’ उल्‍लेखनीय है कि इस हफ्ते की शुरुआत में मैक्रों ने एक ‘सच्ची यूरोपीय सेना’ बनाने की बात कही थी, जो रूस और चीन जैसे देशों से पैदा होने वाले खतरों से निपट सके। मैक्रों ने फ्रेंच रेडियो स्टेशन वन से कहा था, ‘हमें चीन, रूस और यहां तक कि अमेरिका के संदर्भ में अपनी रक्षा करनी है।’ उन्होंने कहा, ‘असल पीड़ित कौन है? यूरोप और इसकी सुरक्षा। मैं रूस, जिसका सम्मान करता हूं, के साथ एक वास्तविक सुरक्षा संवाद चाहता हूं…लेकिन हमें ऐसा यूरोप बनाना है जो अमेरिका पर निर्भर हुए बिना अपनी रक्षा कर सके।’ गौरतलब है कि ट्रंप की मौजूदा फ्रांस यात्रा के दौरान मैक्रों से उनकी द्विपक्षीय वार्ता भी होने वाली है।